Fito europeo na produción de combustible solar | Parque Tecnolóxico de Galicia\nInicio › Newsletter › Enerxía › Fito europeo na produción de combustible solar\nO proxecto, que recibe financiamento da UE e de Suíza, acaba de demostrar con éxito a primeira síntese de queroseno solar. "A tecnoloxía solar na que se fundamenta SUN-to-LIQUID e a súa planta química integrada puidéronse validar experimentalmente en condicións reais de operación relevantes para o seu desenvolvemento industrial", afirma o profesor Aldo Steinfeld do ETZ de Zúrich, quen lidera o desenvolvemento do reactor químico utilizado no proceso termoquímico solarizado.\n"Esta demostración tecnolóxica podería ter importantes consecuencias para o sector do transporte, especialmente para a aviación de longa distancia, así como para o sector naval, pois dependen totalmente da recarga de combustibles líquidos", anunciou o coordinador do proxecto, Andreas Sizmann de Bauhaus Luftfahrt, "Estamos agora un pouco máis preto de vivir nun sistema baseado na xeración enerxética renovable en vez de queimar a nosa herdanza enerxética fósil. Trátase dun paso necesario para protexer o noso medio ".\nDende o laboratorio ao campo solar\nNo proxecto europeo precedente, denominado SOLAR-JET, desenvolveuse a tecnoloxía de base e realizáronse os primeiros ensaios de produción de combustible de turbinas de aviación a escala de laboratorio.\nO proxecto SUN-to-LIQUID levou a cabo o cambio de escala da tecnoloxía para a realización dos primeiros ensaios con radiación solar real nunha torre solar. Para levar a cabo esta demostración, construíuse unha planta de concentración solar situada no Instituto IMDEA Enerxía de Móstoles, España.\nSegundo explica Manuel Romero de IMDEA Enerxía, "disponse dun campo de heliostatos, espellos que seguen en todo momento a posición do sol, que consegue concentrar 2500 veces a radiación solar -tres veces máis da concentración utilizada nas torres solares comerciais habitualmente utilizadas para producir electricidade". Este fluxo tan intenso de enerxía solar, que foi verificado polo sistema de medida de fluxo desenvolvido para este proxecto polo Centro Aerospacial Aleman (DLR), permite que se alcancen temperaturas de máis de 1.500º C no interior do reactor solar que se sitúa na parte superior da torre.\nO reactor solar, desenvolvido polo ETH de Zúrich, produce gas de síntese, unha mestura de hidróxeno e monóxido de carbono, a partir de auga e CO2 mediante un ciclo termoquímico de redución-oxidación. Posteriormente, o dito gas transfórmase en queroseno in-situ mediante unha planta química de transformación gas-a-líquido e que foi desenvolvida pola empresa holandesa Hygear.\nComparado cos combustibles de turbinas de aviación de orixe fósil, as emisións netas de CO2 á atmosfera pódense chegar a reducir en máis dun 90%. Ademais, dado que o proceso solarizado utiliza recursos abundantes e que non compiten coa produción de alimentos, pódese aplicar para cubrir a futura demanda mundial de combustible sen necesidade de substituír a actual infraestrutura de distribución, almacenamento e utilización do combustible líquido.\nSUN-to-LIQUID é un proxecto cunha duración de catro anos que recibe financiamento do programa de investigación e innovación Horizonte 2020 da Unión Europea e da Secretaría de Estado de Educación, Investigación e Innovación de Suíza (SERI). O proxecto comezou en xaneiro de 2016 e finalizará o 31 de decembro de 2019.\nNo consorcio SUN-to-LIQUID congréganse centros de investigación e empresas europeas do ámbito da produción termoquímica de combustibles solares, como ETH Zúrich, IMDEA Enerxía, DLR, Abengoa e HyGear Technology & Services B.V. O coordinador do proxecto, Bauhaus Luftfahrt e.V., é tamén responsable de análise tecno-económico da tecnoloxía. ARTTIC apoia o consorcio de investigación nos labores de xestión e comunicación.


(2014-2015) Preparámo-lo Magosto compoñendo unha poesía | _\n(2014-2015) Preparámo-lo Magosto compoñendo unha poesía\nEste curso iamos celebrar a festa do magosto o día 24 de outubro no Parque Arqueolóxico da Arte Rupestre de Campo Lameiro, e así o marcamos no calendario online da nos aula e no calendario en papel: indicando unha cataña e un autobús, para lembrarnos de que era unha saída a que tiñamos ir en autobús. Ó longo dos días fomos contando os que restaban ata a data tan sinalada... ata que por fin chegou gran día.\nPero antes sucedeu todo isto...\nComo sempre que temos unha saída anotamos nunha listaxe os nosos nomes a medida que imos traendo a autorización.\nNo E.D.I. da aula de informática descubrimos o percorrido que tiñamos que facer desde o noso colexio ata o Parque Arqueolóxico en "Google maps". Foi moi divertido ir repasando o percorrido da cor que queriamos. Ademais arrastrando o "bonequiño laranxa" poidiamos ver en "stree veiw" diferentes lugares polos que iamos pasar.\nDialogamos e lemos historias sobre a festa do Magosto e, por suposto, xuntamos unha chea de castañas coas que puidemos, nos equipos cooperativos, levar a cabo diferentes xogos.\nE, por suposto, amosar a nosas dotes artísticas e creativas, creando entre os compoñentes do equipo debuxos tan fantásticos como este.\nLevamos as castañas ata a sala de mestres e mestras, onde as estaban a xuntar tódolos compañeiros e compañeiras do colexio.\nDurante a celebración do Magosto no Parque Arqueolóxico iamos ter que dicir unha poesía inventada por nos, e esta tiña que estar dentro dunha árbore de castañas, que descubirmos que se chamaba "castiñeiro".\nPara compoñer a nosa poesía comezamos buscando palabras que tivesen que ver con MAGOSTO, conseguimos todas estas.\nMAGOSTO, CASTAÑAS, FUME, LUME, COMER, FESTA, OURIZO, CESTO, ...\nComezamos a facer rimas coas palabra... e chegamos á primeira parte da nosa poesía.\nCHEIRAN A FUME\nPara rematala continuamos a falar das cousas que sucedían cando comíamos as castañas que estaban no lume... como que, por exemplo, estaban quentes e queimaban ó comelas... despois de darlle varias voltas para que rimase demos rematada nosa poesía entre todos e todas.\nE COMO ESTÁN QUENTES\nQUEIMAS OS DENTES\nAgora tan só tiñamos que debuxar a árbore onde escribila.\nEntre todos e todas decidimos que o tronco da nosa árbore debería medir 35 cm, e así o marcamos co metro.\nE fomos debuxándoo, xunto as 8 ramas que tería, cantidade que novamente decidimos entre todos e todas.\nDe cando en vez precisamos contalas para asegurarnos de non facer de máis, e ademáis para calcular cantas nos faltaban aínda por facer para chegar ata 8.\nCoa árbore xa debuxada chegou o momento de coloreala para que quedase moi "realista", tras acordar as cores que ía ter cada parte puxémonos mans á obra coordinando os nosos movementos para poder facelo xuntos.\nCoa árbore xa feita, chegou o momento de pasar a papel a nosa poesía para poder pegala no mural.\nPouco a pouco fomos escribindo os diferentes versos, que tivemos que pegar na orde correcta.\nE así quedou finalmente, obra de INFANTIL 2, como engadimos ó pe do mesmo.\nEngadimoslle unhas castañas pegadas no chan, xa que acordamos que caeran do castiñeiro. O noso mural estaba rematado.\nXa estaba listo para poder levalo na nosa visita ó Parque Arqueolóxico onde iamos celebrar o Magosto.\nSe quere ver como nos foi na celebración do Magosto no Parque\nArqueolóxico e todo o que alí fixemos, podes facelo na entrada publicada ó respecto á que podes\nacceder directamente desde aquí.


Un grupo de ciclistas pedalea pola contorna da Tafona. DP\nO Pacto de Alcaldes polo Clima subliña o compromiso do Goberno local coa loita contra a contaminación\nO Goberno local de Caldas de Reis deu un novo paso para pór en práctica o Plan de Acción para ou Clima e a Enerxía Sostible, unha vez que a Corporación municipal deulle luz verde nunha sesión celebrada o día 26. é un documento estratéxico que define os instrumentos para lograr a redución das emisións de dióxido de carbono e doutros gases que provocan o efecto invernadoiro en, polo menos, un 40% para o ano 2030.\nAsí mesmo, establece as medidas de eficiencia enerxética e para promover un maior uso de fontes de enerxía renovable, coas que Caldas de Reis quere implicarse na tarefa de mitigar os efectos derivados do cambio climático. A súa elaboración figura entre os compromisos adquiridos polos concellos que se sumaron ao Pacto de Alcaldes polo Clima.\nA elaboración do Plan foi financiada cunha subvención de 6.000 euros outorgada pola Consellería de Medio Ambiente, Territorio e Vivenda e o documento é un diagnóstico da situación actual, expón un inventario de emisións e propón un plan para mitigalos.\nTamén detalla as accións para a avaliación e o seguimento e sinala que Caldas de Reis destaca polo seu compromiso coas prácticas encamiñadas á mellora da calidade de vida e a xestión do medio ambiente.\nCaldas comprométese co medio ambiente e a calidade de vida dos seus...\nUn operario sofre queimaduras na cara cun produto químico en Caldas\nCuntis aproba un orzamento para 2021 que supera os 4 millóns de euros\nFinal feliz para Muti, una perra rescatada en Caldas y a la que hubo que amputar una pata


"Vivimos en realidade tres vidas"\n16 de Setembro, 2021 - 10:00 h. | Publicada por Radio Culleredo\n“Vivimos en realidade tres vidas: a real, a que soñamos polas noites e a que soñamos polo dia” manifesta o escritor Rafael Catoira. Prepara na actualidade a publicación da novela “O peso da memoria”, un libro que, tematicamente, non ten nada que ver coa súa obra anterior.\n“Unha casa patrucial. A decadencia dunha familia. Un ser illado coa súa imaxinación, soña ou vive? O protagonista desta novela está na liña que divide a vida e o soño. Os soños nos que habitan a ledicia de vivir e os pesadelos nos que os monstros aparecen”. Podería ser ese o resumo da novela “O escultor” escrita por Rafael Catoira e publicada por Medulia editorial. Rafael Catoira naceu na aldea de Laxe, en Culleredo. Traballou na construción, primeiro como obreiro e despois como empresario. Actualmente xubilado, dedícase ás súas afeccións, a lectura e a escritura. Gañou o segundo premio de poesía do certame literario de Vilalba. Tamén o primeiro accésit de poesía e o primeiro accésit de narrativa no Certame Literario de Paradela.\nVen, 17/09/2021 - 21:45\nAna López Martinez


Resolución Reitoral do 30-04-2013 sobre pagamento e recadación de impagados por matrícula\nUniversidade de Santiago de Compostela. Reitoría (2013-04-30)\nResolución Reitoral do 14-04-2010 pola que se modifican os requisitos para matrícularse no practicum da Licenciatura en Dereito e prazo de matrícula. Curso académico 2009-2010\nUniversidade de Santiago de Compostela. Reitoría (2010-04-14)\nResolución Reitoral do 31-07-2013 pola que se establece a extinción de titulacións dos planes vellos nos casos de esixencia de proxecto fin de carreira e colación do grao\nUniversidade de Santiago de Compostela. Reitoría (2013-07-31)\nResolución Reitoral do 15-12-2015 pola que se autoriza a realización de prácticas externas dos alumnos do grao en Veterinaria no grupo de investigación GI-1725 Extensión da Anatomía Veterinaria na Investigación Científica\nUniversidade de Santiago de Compostela. Reitoría (2015-12-15)\nResolución Reitoral do 19-02-2018 pola que se autoriza a realización de prácticas académicas externas do alumnado da titulación de Grao en Veterinaria da Facultade de Veterinaria nas instalacións do Grupo de Investigación GI-1948 da Universidade de Santiago\nUniversidade de Santiago de Compostela. Reitoría (2018-02-19)\nResolución Reitoral do 07-07-2010 de acceso e admisión ao Máster en Profesorado da ESO e Bacharelato, FP e Ensino de Idiomas. Curso académico 2010-2011\nUniversidade de Santiago de Compostela. Reitoría (2010-07-07)\nResolución Reitoral do 22-06-2010 pola que se publica a convocatoria de axudas e subvención de prezos públicos. Curso académico 2010-2011\nUniversidade de Santiago de Compostela. Reitoría (2010-06-22)\nResolución Reitoral do 19-02-2018 pola que se autoriza a realización de prácticas académicas externas do alumnado da titulación de Grao en Educación Social da Facultade de Ciencias da Educación nas instalacións do Grupo de Investigación GI-1447 SEPA-Ineterea da Universidade de Santiago\nResolución Reitoral do 20-09-2013 pola que se dictan normas para a aplicación do catálogo de validacións de estudos de formación profesional para alumnos que accedan aos estudos universitarios\nUniversidade de Santiago de Compostela. Reitoría (247)\nUniversidade de Santiago de Compostela. Reitoría (32)Subject\nResolución reitoral (278)\nResolución rectoral (136)Prácticas (106)... View MoreDate Issued2017 (55)2018 (43)2015 (38)


Esta semana estamos traballando a través do conto "Corre corre, cabaciña" de OQO editorial. Así que seguirei subindo actividades relacionadas co mesmo e, dentro de pouco, o conto adaptado.\nNesta entrada vou por todas as actividades que creei para traballar as matemáticas. Como podedes ver, nelas están os personaxes do conto, as cabazas... pero tamén se poden de xeito independente.\n- Problemas matemáticos interactivos (suma e resta):\n- Medimos cabazas e plantas: traballamos de forma interactiva.\n- Números naturais: traballamos de forma interactiva.\nMATEMÁTICAS E CORRE CORRE, CABACIÑA


AGACA organizou actividades formativas na provincia – EnComún\n• A Asociación Galega de Cooperativas Alimentarias (AGACA) vén de organizar diversas actividades formativas en varios puntos da nosa provincia. O día 17 continuou no Telecentro de Chantada o ciclo de Xornadas de Vacún que está a desenvolver AGACA, e que nesta sesión versou sobre bioseguridade e recría. Expertos en saúde animal e nutrición falaron sobre a importancia da bioseguridade nas explotacións de vacún leiteiro, e sobre as claves na recría de xovencas.\nRENDIBILIDADE DOS MONTES VECIÑAIS EN MAN COMÚN\nAdemais do sector agrogandeiro, AGACA desenvolve accións divulgativas en torno ás actividades produtivas do medio rural. Así, o 27 de febreiro, este colectivo organizará en O Valadouro unha Xornada sobre Creación de Emprego e Riqueza mediante o Uso Cooperativo do Monte Comunal. Nesta volta, expertos en rendibilidade, xestión e innovación no eido forestal explicarán cómo identificar e potenciar os recursos dos montes en man común para os veciños.•


Montes Comunais Galegos: Instantáneas e vídeos da Rapa de Baroña 2015\nInstantáneas e vídeos da Rapa de Baroña 2015\nUn ano máis invitado polo presidente da Comunidade de Montes acudín a presenciar esta faena na que como se pode ver, tanto se implican os máis novos. Aínda que solo puiden acudir un día, foron dous días intensos de traballo.\nPola mañá moi cedo a cabalo ou andando acoden aos peches onde as bestas pasan a maior parte do ano con alternancia cando o pasto lles escasea para levalos ao curro. Neste tipo de rapa ao contrario dos tradicionais curros, non se loita contra os animais, aínda que eles tratan de non deixarse dominar.\nUnha vez xuntos, comezan a labor de dirixilos cara aos «potros» onde tres «perruqueiros» vanlles cortando a crin e déixanlles como unha cuarta no rabo. Cando rematan sulfatáselle un pesticida contra os tabáns, pónselle a chapa na orella ou trocáselle e por último se ten parasitos, desparasitanse con unha inxección, e se non teñen chip, colocaselle.\netiquetas: CMVMC de Baroña, Rapa das Bestas


Igape - A Xunta activa un plan para a dixitalización de 100 Pemes que xunto co programa de formación 4.0 mobilizará máis de 10M€\nYou are here:Inicio Actualidade A Xunta activa un plan para a dixitalización de 100 Pemes que xunto co programa de formación 4.0 mobilizará máis de 10M€\nA Xunta activa un plan para a dixitalización de 100 Pemes que xunto co programa de formación 4.0 mobilizará máis de 10M€\nO Goberno galego destina preto de 6 millóns en novas axudas para apoiar proxectos de dixitalización do tecido empresarial e impulsar a formación na Industria 4.0 de 1.000 traballadores e mandos intermedios. En 2018 levaranse a cabo catro convocatorias para facilitar proxectos dixitais, nos que terán prioridade as iniciativas colectivas formadas por grupos de empresas. Con estas medidas a Consellería de Economía, Emprego e Industria, favorece os investimentos e a especialización en ámbitos como a robótica, o big data, vehículos autónomos, Internet das cousas ou ciberseguridade.\nSantiago de Compostela, 2 de xaneiro de 2018.- A través do Igape, a Consellería de Economía, Emprego e Industria, destina preto de 6 millóns de euros a proxectos colectivos de dixitalización que beneficien a 100 Pemes galegas, así como formación en tecnoloxías, procesos e metodoloxías da Industria 4.0, para achegar coñecementos a 1000 traballadores e mandos intermedios. Estas novas convocatorias (DOG 28 de decembro de 2017) favorecerán conxuntamente a mobilización de máis 10 millóns de euros.\nA Xunta promove proxectos colectivos de dixitalización nas Pemes, destinando 5 millóns de euros a apoiar investimentos ao abeiro da Axenda Industria 4.0 e contando con financiamento do Fondo Europeo de Desenvolvemento Rexional (Feder). O obxectivo é potenciar a posta en marcha de sistemas informáticos que aporten valor ás empresas: tanto proxectos colectivos de soporte a procesos sectoriais multiempresa como proxectos individuais de intelixencia artificial e de conectividade inter e intraempresarial.\nÁ realización de obradoiros para a xeración de proxectos colaborativos de dixitalización, financiados ao 100% co novo programa, súmanse as axudas a investimentos dixitais que poderán cubrir ata o 30%, no caso das pequenas empresas, e ao 20% para as medianas, se ben os gastos de colaboracións externos necesarios poderán contar con apoios do 50%. O prazo para a presentación das solicitudes estará aberto ata o 28 de febreiro de 2018 no caso de obradoiros e ata o 15 de marzo no das axudas a investimentos en dixitalización. Haberá catro convocatorias ao longo do 2018.\nTerán prioridade os proxectos colectivos formados por grupos de empresas e que, de maneira opcional, poden estar coordinadas por un organismo intermedio. A Xunta reforza con esta iniciativa a súa aposta por un modelo de peme 4.0, dixital, innovadora e exportadora. Reforza e complementa así as convocatorias de axudas para impulsar investimentos 4.0, que se activarán por terceira vez en 2018 e que xa teñen beneficiado a 70 empresas con máis de 15 millóns de euros en investimentos.\nPola súa banda, os proxectos de capacitación en xestión e organización empresarial van achegar formación no eido 4.0 a 1.000 profesionais, traballadores e mandos intermedios, que se formarán en organización industrial, liderado de proxectos, protocolos de cooperación interempresarial, utilización de ferramentas de business intelligence (intelixencia empresarial) e de vixilancia tecnolóxica, co-creación de produtos, novos modelos de negocio e eficiencia enerxética.\nEstas axudas á formación 4.0 contan cun orzamento de 700.000 euros para 2018, podendo beneficiarse organismos intermedios (clusters e centros tecnolóxicos) que organicen programas formativos nos que participen persoas vinculadas profesionalmente cunha Peme galega. Búscase así a especialización en eidos como a robótica, o tratamento masivo de información (big data), os vehículos autónomos, a conectividade (Internet das cousas), a ciberseguridade ou a Loxística 4.0.\nNeste caso, as axudas cubrirán o 70% dos gastos no caso de que o organismo intermedio beneficiario cumpra as condicións de pequena empresa, do 60% no caso de mediana empresa e do 50% nos restantes casos. Trátase da terceira convocatoria deste programa para o que o prazo de presentación de solicitudes será de dous meses a partir do 2 de xaneiro de 2018.\nDeste xeito, a Xunta avanza no desenvolvemento da Axenda Industria 4.0, impulsando a implantación da industria conectada -a fábrica intelixente- e incrementando o seu peso no PIB ata 2020. Do desenvolvemento do primeiro plan bienal da Axenda 4.0 beneficiáronse 4.200 empresas, e para o segundo plan (2017-2018) cóntase cunha dotación orzamentaria de 175 millóns de euros para seguir avanzando na modernización do tecido produtivo galego.\nA través do Igape, a Consellería de Economía, Emprego e Industria, destina preto de 6 millóns de euros a proxectos colectivos de dixitalización que beneficien a 100 Pemes galegas, así como formación en tecnoloxías, procesos e metodoloxías da Industria 4.0, para achegar coñecementos a 1000 traballadores e mandos intermedios. Estas novas convocatorias (DOG 28 de decembro de 2017) favorecerán conxuntamente a mobilización de máis 10 millóns de euros.\nÁ realización de obradoiros para a xeración de proxectos colaborativos de dixitalización, financiados ao 100% co novo programa, súmanse as axudas a investimentos dixitais que poderán cubrir ata o 30%, no caso das pequenas empresas, e ao 20% para as medianas, se ben os gastos de colaboracións externos necesarios poderán contar con apoios do 50%. O prazo para a presentación das solicitudes estará aberto ata o 31 de xaneiro de 2018 no caso de obradoiros e ata o 28 de febreiro no das axudas a investimentos en dixitalización. Haberá catro convocatorias ao longo do 2018.\nPola súa banda, os proxectos de capacitación en xestión e organización empresarial van achegar formación no eido 4.0 a 1.000 profesionais, traballadores e mandos intermedios, que se formarán en organización industrial, liderado de proxectos, protocolos de cooperación interempresarial, utilización de ferramentas de (intelixencia empresarial) e de vixilancia tecnolóxica, co-creación de produtos, novos modelos de negocio e eficiencia enerxética.


Caixa Nova vende do 35% de R – Cousas de Imeneo\nCaixa Nova vende do 35% de R\ncousasdeimeneo\tUncategorized\t Abril 14, 2010 Marzo 28, 2017 0 Minutes\nNun contexto de crise económica, alguén no seu san xuízo vendería unha empresa que dá beneficios? Coido que non. Caixa Nova si. A única explicación que ten é que quere facer caixa para sacar peito nas negociacións con Caixa Galicia. Non ten outro sentido.\nDesde logo este non é o exemplo de caixas que necesita Galiza, que vende as “xoias da coroa” a capital estranxeiro, mentres o Goberno Galego mira para outro lado; un Goberno que debería ser máis activo e máis intervencionista no funcionamento das caixas para evitar cousas como estas. Poder si podería, outra cousa é que queira intervir.\nOutro rumbo para as caixas de aforro non só é posíbel senón necesario.\nPublicado Abril 14, 2010 Marzo 28, 2017\nPrevious Post Outro terremoto\nNext Post Querido Emilio…\n4 opiniones sobre “Caixa Nova vende do 35% de R”\nAbril 14, 2010 ás 12:10 pm\nOnde queda agora aquela definición do “operador galego de comunicacións por fibra óptica”?\nAbril 14, 2010 ás 12:26 pm\nO de necesario, sen dúbida; o de posíbel, non está nada nada claro a teor do que está a pasar.\nAbril 14, 2010 ás 3:57 pm\nPero Caixanova só vendeu o 1,24%. O resto vendeuno Toxeiro e cia. Non é por defender á caixa, é só por se non entendín ben a noticia…\nAbril 14, 2010 ás 5:22 pm\nSegun o documento que remitiu Caixa Nova ao CNMV, vendeulle o 1,24% máis unha opción de compra dun 35% de R.


XVIII Maratón Fotográfico do Campus\nPREMIO AO TEMA LIBRE\nFabricio Stefanie Borges\nA sombra captura a súa velocidade\nPREMIO AO TEMA A CRISE\nXente que non se ve\nPREMIO AO TEMA O LUGO OCULTO\nA VISTA DA MURALLA\nSobre ti, debaixo de ti … en ti\nPREMIO CARLOS VALCÁRCEL á mellor colección\nAdrián Outerelo Molina\nEnvellece inevitablemente aínda que non queiramos ollar\nVAI TODO SOBRE RODAS?\nOu imos rodando cara ao precipicio …?\nSe pechan a billa, a sociedade oxídase\nEnlace para descargar o catálogo en pdf: Catálogo XVIII Maratón Fotográfico\nO Maratón Fotográfico do Campus, que se celebra desde hai dezaoito anos, configura unha das actividades máis consolidadas e con maior éxito das que se promoven actualmente desde Lugo Cultural. Fotógrafos máis ou menos profesionais ou afeccionados de dentro e fóra da comunidade universitaria participan habitualmente desta iniciativa, que os leva a buscar durante unha xornada a imaxe que mellor resuma os temas propostos pola organización, que nesta ocasión tivo como temas centrais a crise, o Lugo oculto, e un terceiro de carácter libre.\nEsta edición desenvolveuse o día 30 de outubro, cunha inscrición inicial de 64 persoas das que finalmente entregaron traballos 52. Trátase da participación máis elevadas de todas as edicións, e supón un incremento de aproximadamente un 40% con respecto á participación do ano anterior.\nEntre os participantes estaban estudantes universitarios dos distintos centros universitarios do Campus de Lugo (entre eles alumnos procedentes de Rusia, Brasil, Polonia ou China), alumnos da UNED, PAS e profesores universitarios, alumnos doutros centros da cidade de Lugo (como a Escola de Arte e Superior de Deseño Ramón Falcón, a Escola de Imaxe e Son ou o IES Politécnico) ou ex-alumnos do campus. Por outro lado e respecto ao xénero, a relación entre mulleres e homes que participaron neste certame foi dun 37% de mulleres fronte a un 63% de homes.\nEn canto á exposición, que se pode visitar a partir do 11 de decembro e ata o día 8 de febreiro Sala Isaac Díaz Pardo da Facultade de Veterinaria, a organización fixo unha escolma de fotografías, de forma que todos os autores estivesen representados con algún dos seus traballos presentados ao certame. Seleccionáronse así, ademais dos seis traballos galardoados, unha fotografía por cada un dos autores participantes. O resultado son 54 fotografías de 52 autores, das cales 16 foron presentadas ao tema da crise económica, 17 ao tema Lugo Oculto e 21 pertencen ao tema libre.\nSala Isaac Díaz Pardo da Facultade de Veterinaria\nDende o 11 de decembro de 2012 ata 0 8 de febreiro de 2013


China botella de perfume redonda de vidro transparente de 10 ml con fábrica de pulverizadores e fabricantes | Comi\nBotella de vidro difusora\nBotella contagotas cosmética\nBotella de vidro de perfume\nBotella de perfume para pulverizador de coidado persoal\nCreación de mostras en 3D\nBotella de perfume redonda de cristal transparente de 10 ml con pulverizador\nNo de artigo: KMPB10-008\nBotella Roll-on de vidro de subministración de fábrica de 10 ml\nUnha botella coidadosamente creada para crear un aspecto que se adapte ben a calquera marca de perfumes de primeira calidade.\nDispoñible cunha gama de tapóns parafuso e bombas de pulverización.\nVidro premium transparente e groso. Dispoñible cunha serie de tapas e atomizadores\nIdeal para perfumes e spray de perfumes domésticos\nA delgada botella de perfume de vidro transparente é ideal para unha variedade de líquidos para as fragancias persoais para o fogar. Unha botella duradeira que se produce con vidro groso, o que permite que a botella se poida volver usar. Temos unha ampla gama de botellas de perfume de vidro transparente.\nAs nosas botellas estándar están idealmente colocadas para axudar a túa marca. Tamén tes a opción de deseñar a túa propia botella de vidro personalizada. O estilo de vida ten a capacidade de deseño para a decoración de botellas e frascos de fragrancia de vidro cun acabado de alta calidade.\nComo provedor de envases de vidro de boa calidade, poderiamos proporcionar copas de viño soprado a man, decantador, botella de perfume e botella de perfume. Un bo servizo de pre-venda e posvenda é o noso compromiso.\nKMPB10-008 10 ml 17 mm 100 mm 37g\nPerfume persoal, aceite de fragrancia\nBotella Vidro de sílex alto\nTapón de aluminio e PP\nPulverizador de aluminio e PP\nRevestimento Impresión Offset Decoración Tintado en quente Metalización Serigrafía\nDETALLE DE EMBALAGEM\nProceso da botella de vidro transparente:\n1. Ingredientes: segundo a lista de materiais deseñada, pese as materias primas: area de cuarzo, pedra caliza, feldespato, sodas, ácido bórico, etc. e mestúralas uniformemente na batedora.\n2. Fusión: o material preparado quéntase nun forno para formar un líquido de vidro homoxéneo e sen burbullas a 1600 ° C.\n3. Formación: trátase dun proceso de arrefriamento. O vidro primeiro cambia dun líquido viscoso a un estado plástico e despois a un estado sólido quebradizo.\n4. Refrixeración: a temperatura da botella de vidro é moi alta cando se acaba de formar e precisa un proceso de recocido lento para arrefrialo antes de que poida tocarse a man.\n5. Inspeccionar: cada botella de vidro debe ser inspeccionada por un inspector para asegurarse de que non hai defectos, como gretas, burbullas, impurezas, fondos inclinados, etc.\n6. Empaquetado: use caixas de cartón ou palés para empaquetar segundo as necesidades do cliente.\nCaracterísticas das botellas de vidro:\n1. Non tóxico e insípido; transparente, fermoso, boas propiedades de barreira, hermético, abundante en materias primas, prezos baixos e pódese usar repetidamente.\n2. Ter unha vantaxe de limpeza resistente á calor e resistente á presión, tanto a esterilización a alta temperatura como a criopreservación.\n3. Con transmisión de luz selada pódense almacenar produtos que son moi sensibles á humidade durante moito tempo.\n4. Mellores opcións para esencial aceite / líquido perfumado / líquido cosmético etc.\nTecnoloxía de procesamento de vidro ：\n1. Pintura en aerosol: proporciona unha variedade de luz transparente, mate, opaca, brillante, multicolor, metalizada e perlada e metalizada.\n2. Impresión: úsase para engadir nomes e patróns ás botellas de vidro. Aplicar unha capa de verniz (spray). Despois deste tratamento, a botella de vidro pulverízase total ou parcialmente. A continuación, coloque a botella de vidro nun forno de secado e cocida a 650 °.\n3. Conxelación: (Tratamento ácido) O efecto xeado dunha botella de vidro nun baño de ácido.\n4. Estampación en quente: coloque un logotipo ou un patrón na botella de vidro.\n5. Chorro de area: nome ou imaxe que proporciona un efecto mate á sección da botella de vidro.\nCOMI AROMA: as mellores botellas de vidro para os teus produtos de perfume.\nEstilo de botella de vidro antigo Botella de vidro simple, botella transparente simple, botella pesada, botella de vidro de espesor\nForma de botella de vidro anticuada Botella redonda, botella cadrada\nDetalle do embalaxe Caixas de exportación de ovos con palés de exportación\nProduto fantástico, estupendo. Os meus clientes están sobre a lúa con este produto\nData de engadido: 21/04/2020 por Soleado\nperfecto, dende o comezo ata o final\nData de engadido: 21/04/2020 por Vilana Bagdone\nexcelente servizo, produto moi satisfeito e excelente servizo posvenda. grazas\nData de engadido: 27/04/2020 por Serena Ghian\nAnterior: Rollo de vidro transparente redondo personalizado en botella de 15 ml con bola de rolos de aceiro inoxidable\nSeguinte: Botellas de vidro cosméticas transparentes por xunto de 30 ml Botellas de perfume pulverizador\nperfumes baratos por xunto\nperfume de rollerball\nperfume de habitación\nTAMÉN VISTOS OS CLIENTES\nBotella de rolo sobre forma cadrada de 10 ml con Shinny Go ...\nBotella de perfume de vidro fantasía cadrada de 30 ml con ...\nPerfume de vidro cosmético de perfume de 100 ml de prezo ...\nBotella de vidro de perfume Roll on Ball de 10 ml\n10 ml de envases cosméticos baleiros por xunto Fragran ...\nBotellas de rolos de vidro negras de 10 ml\nEngadir: No.1500 Tingwei Road, Distrito de Jinshan, Shanghai, China.\nO significado da marca nun oi esencial ...\nComo escoller a capacidade e o envase ...\nProdutos destacados - Mapa do sitio - Sitio móbil


Espazo Común: Moción para arranxar a biblioteca - BadalNovas\nInicio Actualidade Espazo Común: Moción para arranxar a biblioteca\nFuncionamento e Réxime Xurídico das entidades locais e demais normativa que poida resultar de aplicación, presenta, diante do Pleno da Corporación esta MOCIÓN PARA ARRANXAR A BIBLIOTECA MUNICIPAL en base á seguinte\n“A liberdade, a prosperidade e o desenvolvemento da sociedade e dos individuos son valores humanos fundamentais. Éstes só poderán acadarse mediante a capacidade dos cidadáns ben informados para exercer os seus dereitos democráticos e desempeñar un papel activo na sociedade. A participación constructiva e a consolidación da democracia dependen tanto dunha educación satisfactoria coma dun acceso libre e sen límites ao coñecemento, ao pensamento, á cultura e á información. A biblioteca pública, acceso local ao coñecemento, proporciona as condicións básicas para a aprendizaxe ao longo de toda a vida, para decidir libremente e para o progreso cultural do individuo e dos grupos sociais”.\nManifesto da UNESCO sobre a Biblioteca Pública. 1994.\nEsta introducción é unha de tantas razóns que poderíamos esgrimir para defender a necesidade e obrigación moral de contar no Carballiño cunha Biblioteca Municipal en condicións e que resulte atractiva para lectores e estudantes.\nSen embargo, estamos moi lonxe dise obxectivo. O desastroso destas instalacións xa é un debate que vén moi de vello e, por desgraza, a día de hoxe, segue absolutamente vixente.\nAs queixas dos usuarios son as mesmas hai xa moitos anos. Frío, humidade, mobiliario envellecido, problemas para o acceso a internet, horarios pouco acaídos para o público ao que van dirixidos, falla de espazo, escasa actualización do catálogo…\nA listaxe podería alongarse moito máis pero xa son de sobra coñecidas, polo que unha vez claro o diagnóstico que podemos considerar unánime, toca xa poñerlle solucións.\nO Concello do Carballiño ten que darlle prioridade a este servizo e comezar a prestarlle a atención que merece e para iso hai que tomar decisións concretas que vaian máis alá de tódalas promesas e anuncios que podemos encadrar, ata o de agora, no apartado literario da fantasía.\nVisto todo o anteriormente comentado, SOLICITAMOS\nQué se faga unha exposición pública do proxecto de reforma da Biblioteca Municipal e se abra un prazo para posibles aportacións dos usuarios.\nQué se habilite unha partida singularizada nos orzamentos de 2.020 que permita levar a cabo dito arranxo, incluindo mobiliario, novas ventás, nova iluminación, climatización…\nQué tal e como anunciou o alcalde, se saque a concurso mediante Oferta Pública de Emprego a praza de Arquiveiro-Bibliotecario co fin de que sexa ocupada por unha persoa especializada e coa titulación necesaria para dinamizar este espazo, mantendo ao persoal que hai a día de hoxe noutros postos dentro da mesma Biblioteca.\nQue se forme adecuadamente ao persoal actual para atender este servizo e que se reforce en canto a efectivos para poder ampliar o horario no canto de recurrir ao peche.\nQue se dote á Biblioteca do Carballiño de medios suficientes para poder levar adiante unha actualización dos seus fondos bibliográficos.\nQue se melloren as condicións de acceso a Internet dos usuarios.


Son malas as cookies? | Consumer\nSon malas as cookies?\nNovas lexislacións tentan pór freo ao abuso deste sistema de identificación de usuarios\nAs cookiesson arquivos de texto que almacenan información cando un usuarioaccede a unha páxina web. Este tipo de ficheiro non ten por que ser maligno, xa que permite a esa web recoñecer aousuario nunha seguinte visita e ofrecerlle un contidodiferenciado ou ben manter unha configuración de accesopersonalizada. Se quere visitar o sitio nun idiomaconcreto, a cookie recolle a información e sempre lle dá acceso aoidioma desexado por defecto. Cada cookie ten un tempo de expiración marcado por certos parámetros da páxina web. Este varía desde a duración da sesión do usuario ata varios anos, é dicir, este tipo de tecnoloxías están pensadas para mellorar aexperiencia de navegación. Con todo, o abuso que delas fanalgunhas axencias de mercadotecnia e publicidade achegounas ácategoría de software malicioso. Ante o perigo de que vaian en contra da súa intención orixinal, proponse novas lexislacións máisrestritivas.\nAs cookies inseridas por\npublicidade permiten aos anunciantes mostrar reclamos personalizados, xa que realizan un seguimento do usuario segundo as\ndiferentes páxinas web onde rexa o seu sistema publicitario. Esta técnica coñécese co termo behavioral\ntargeting e grazas a ela as empresas de\npublicidade e mercadotecnia coñecen hábitos do usuario que poden violar o seu\ndereito á intimidade. Este método motivou certa preocupación pola privacidade dos usuarios desde a Unión\nEuropea e o Goberno de Estados Unidos, xa que o historial de\nnavegación do usuario almacénase nos servidores destas\nNo caso de Facebook, un\nestudo demostra como a\npopular rede social utiliza a implementación do botón\n“like” en sitios de terceiros para facer un seguimento da navegación e accións dos usuarios. Segundo unha Directiva Europea de 2009 sobre os dereitos dos usuarios nas redes de\ntelecomunicacións e protección da intimidade, se\ndebe informar os usuarios sobre a utilización de cookies, algo que xa\nestá reflectido na Lexislación Española de Servizos.\nda Información e do Comercio Electrónico (LSSICE). A\nempresa que lanza a cookie tamén deberá ter o consentimento\ndos usuarios para a utilización e activación desta\ntecnoloxía. Esta directiva ten que incluírse na lexislación de\nos países membros da Unión Europea antes do 25 de maio de\nNovas cookies e máis agresivas\nCon todo, a pesar de que\ndirectiva aínda non se incorporou en moitos países europeos, xa\nhai un novo tipo de cookie aínda máis lesiva da privacidade\ndos usuarios. A Axencia\nSeguridade Europea de Redes e Información (ENISA) ha\nalertado hai pouco dunha variante de sistemas de\nrastrexo que almacena un maior número de información dos usuarios, de\nforma persistente e cunha total falta de transparencia sobre o uso\nque se dá aos datos almacenados.\nA Axencia de Seguridade Europea de Redes e Información reclama que os usuarios teñan en todo momento o dereito a coñecer o tipo de datos que recompilan e gardan as cookies\nque os usuarios teñan en todo momento o dereito de coñecer o tipo\nde datos que recompilan e gardan as cookies e para que fins se\nempregan. Tamén reclama que os usuarios deben poder acceder a\nelas para coñecer o seu contido, así como dispor de mecanismos\npara a súa eliminación do computador de forma sinxela.\nOs principais navegadores do sector, como Internet Explorer,\nChrome e Firefox, incluíron novas funcións nas súas últimas\nversións, por unha banda, para impedir a activación deste tipo de\ncookies publicitarias e, ao mesmo tempo, para dispor de mecanismos que permitan a súa eliminación de forma máis fácil.\nOutras extensións e complementos para estes navegadores bloquean este tipo de\ncookies. Baséanse en sistemas denominados “Opt-Out” e son\ncompromisos promovidos por asociacións de publicidade, como Network\nAdvertising Initiative (NAI) en Estados Unidos, para cancelar\na publicidade personalizada por parte das empresas que\nparte desta asociación.\nNavegación a proba de cookies\nDe igual forma, osusuarios podenlimitar o uso deste tipo de cookies se configuran onavegador para que elimine as xa almacenadas despois dunhasesión de navegación ou ben ao utilizar os modosde navegación privados dos navegadores, xa queasíse impide que poidan almacenarse cookies nestes.\nOs usuarios poden limitar o uso deste tipo de cookies se configuran o navegador para que elimine as xa almacenadas\nInternet Explorer 9, apróximaversión do navegador desenvolvido por Microsoft, dispón dunhafuncionalidade denominada “TrackingProtection” para identificar e bloquear diferentes formasde seguir o comportamento dos usuarios. Para iso, esta ferramentabaséase na creación dunha listabranca (“opt-in”) dos dominios aceptados polosusuarios e outras empresas, xunto con mecanismos e filtrosdesenvolvidos por Microsoft capaces de bloquear este tipo de accións..\nPola súa banda, Google publicou opasado mes de xaneiro a extensión “KeepMy Opt-Outs” para o navegador Chrome. A mesma permite aosusuarios bloquear a publicidade personalizada de diferentes redespublicitarias (que na actualidade forman parte da NAI) etamén serve para impedir que se poida facer un seguimento danavegación do usuario. Ademais, deixa a este especificar quetipo de anuncios prefire ver. Con todo, as redes oumecanismos que non estean contempladas por esta extensión podensaltarse esta protección.\nFirefox traballa nunhafuncionalidade que vai permitir aos usuarios bloquear este tipo de cookiesque espían o seu comportamento. Con todo, algunhas extensións xa xestionan a privacidade deste navegador ou ben bloquean de forma manual a utilización de cookies por parte dalgúnssitios web.\ncookies datos persoais privacidad-gl software malicioso


Etapa da Mesa a Grandas de Salime | Consumer\nEstás na seguinte localización: Portada > Viaxes > Camiño de Santiago > > Etapa da Mesa a Grandas de Salime\nXunto á granxa atópase a capela de Santa Mariña, austera e á súa vez bela construción en pedra e lajas de lousa. Con toda probabilidade formou parte do hospital de peregrinos citado neste lugar. A campá, do século XIV, xa non se atopa enchendo a espadana. Con todo, a través da porta podemos albiscar as tres coloridas tallas que compoñen o retablo. Traspasando a cancela posterior comezamos o longo descenso á conca do río Navia. Conforme vaiamos perdendo metros, Grandas de Salime irá diluíndose de nosa panorámica.\nPor diante 760 metros de desnivel negativo até a mesma presa de Salime. Perdemos altura pola ladeira, cuberta de piornos e monte baixo e dun piñeiral de repoboación. Preto de 45 minutos despois, desde Buspol, segue un tramo de falso chairo con algúns tobogáns por pista forestal. A man esquerda queda o desvío que se tomaba hai xa anos paira cruzar o encoro en lancha desde as inmediacións do alagado pobo de Salime (Km 5,9). Un quilómetro máis adiante, sobre una curva e na ladeira de solana, hai un cortín, un muro circular de pedra que serve paira protexer as colmeas dos osos (Km 6,9). Un treito despois pasamos xunto a una cruz e 400 metros máis adiante, Ollo!, tomamos o desvío a man esquerda que nos mergulla nun espléndido castañar (8,1).\nTras varias voltas e revoltas desembocamos na AS-14, que seguimos en dirección á presa. Antes de chegar a ela podemos entrar na Boca da Balea, un miradoiro colgante deseñado por Vaqueiro Turcios que ofrece unhas vistas espectaculares da presa de 128 metros de altura. Acto seguido cruzamos por fin este encoro inaugurado en 1953.\nA AS-14 vai guiar os nosos pasos durante os próximos 4,5 quilómetros. Un quilómetro máis adiante pasaremos xunto ao Hotel As Grandas, situado no lugar de Vistalegre (Km 11,1). Deixaremos pasar os quilómetros de asfalto abstraídos pola contorna e, uns 200 metros pasado o desvío a Pénjamo, abandonamos a AS-14 pola esquerda (Km 14,5). O arreón que propina una vereda moi empinada dá paso a unha bucólica senda boscosa que leva até Grandas de Salime. Tomando o primeiro desvío á dereita entramos pola avenida do Ferreiro, xunto ao Museo Etnográfico, e alcanzamos o Concello, onde se atopaba o antigo albergue. Paira dirixirse ao actual hai que tomar á dereita a Avenida da Costa (AS-12).\nDescenso cara ao encoro de Salime:\nPreto de 8 quilómetros de baixada continua son un relax paira os pulmóns pero un martirio paira as pernas. Un par de bastóns mitigan considerablemente a tensión que sofren os cuádriceps, xa que estes músculos son os encargados de frear o noso corpo nos descensos.\nA etapa é relativamente curta e hai un punto intermedio onde avituallarse. Tras pasar a presa de Salime, xunto á estrada, atópase o Hotel As Grandas. O teléfono é o 985 627 230 e convén chamar con antelación paira asegurarse de que vai estar aberto cando pasemos.\nSe a etapa faise liviá, cabe a posibilidade de alargala até Castro, cun albergue xuvenil provisto de bar-restaurante.\nGrandas de Salime é o último concello do tramo asturiano do Camiño Primitivo. O concello está plantado ante a serra doAcivro que configura as concas dos ríos Navia e Agüeira. A seis quilómetros atópase o encoro de Salime, inaugurado en 1954, e que alagou coas súas augas a poboación de Salime. No seu territorio atópanse túmulos e castros, como o de Chao Samartín, todos eles pegadas do prehistórico. Durante a Idade Media estivo baixo o Bispado de Oviedo ata que a finais do século XVI forma os concellos separados de Grandas e Salime. En 1836 prodúcese xa a unificación en Grandas de Salime.\nColexiata do Salvador:\nAs súas orixes son do século XII, aínda que case todo o conxunto débese a unha reforma realizada no século XVIII. Está caracterizada polo pórtico exterior balizado por arcos de pedra. No seu interior hai una portada románica rodeando a pila bautismal. Mención á parte merecen os retablos e as tallas interiores da igrexa.\nIdeado por D. José María Navieras Escanlar -alcumado Pepe O Ferreiro- é o lugar máis frecuentado da poboación. Comezou instalado nos baixos do concello, mostrando ferramentas, máquinas e utensilios da contorna rural do occidente de Asturias e da fronteira con Galicia. O espazo prontoquedou pequeno e trasladouse en 1989 á antiga Casa Reitoral. É un fiel testemuño do traballo do home no medio rural. Nas súas instalacións atópanse un curral, un hórreo, una panera, a era, un muíño e una casarón da pequena nobreza rural. Este casarón alberga una cociña, un comerciode ultramarinos, una barbería, una sastrería, etc.\nParque do Toural:\nO parque municipal do Toural, hoxe chamado parque municipal Príncipe de Asturias, mostra un bocompendio de especies autóctonas e estranxeiras. Destacan os plátanos, os aligustres, os arces, haxas e fresnos.\nPodemos degustar desde caldo galego a pote asturiano con fabas ou cachelos (patacas cocidas); saborosas carnes como o raxo de porco adobado con patacas;embutidos como o lacón e o butelo recheo de costelas de porco; queixos dos Oscos e troitas da conca do Navia. De sobremesa tortas caseiras, as típicas mantecadas de Grandas, rosquillas e flanes.


Trump foi o seu modelo durante os últimos anos. Agora, a menos de dez días de que abandone a Casa Branca, a este lado do Atlántico son os seus antigos aliados, os líderes da extrema dereita, quen comezan a abandonalo a el ou, canto menos, a pór distancia tras o impacto na opinión pública europea do asalto ao Capitolio.\nMembros do grupo ultra europeo Identidade e Democracia (Identidade e Democracia)\nFernando Arrizado 08:23 do 12 de xaneiro de 2021\nOs sucesos do 6 de xaneiro no Capitolio de Washington provocaron unha condena unánime en todo o mundo, aínda que con matices á hora de sinalar responsábeis. No caso dos líderes da UE, moitos apuntaron de maneira máis directa ou indirecta cara ao presidente dos EUA, Donald Trump, como o principal incitador; por exemplo os primeiros ministros dos Países Baixos e Alemaña, Mark Rutte e Angela Merkel, respectivamente.\nA contundencia non foi tal no caso dos máis leais aliados de Trump durante os últimos anos, tanto os que ocupan responsabilidades de Goberno como os que lideran formacións políticas próximas ao trumpismo: líderes e partidos que na UE se sitúan no espectro da extrema dereita. Así, se ben o asalto foi censurado, despexouse o presidente da ecuación. Non obstante, obsérvanse fendas no aliñamento sen fisuras que caracterizou a época recente: ningún saíu na súa defensa.\nPor exemplo, o presidente de Eslovenia, Janez Jansa, firme seguidor da figura de Donald Trump, afirmou que "todos deberiamos de estar preocupados pola violencia en Washington. A democracia presupón protestas pacíficas, mais a violencia e as ameazas de morte ─desde a esquerda ou a dereita─ son sempre erróneas", escribía na súa conta do Twitter, sen deixar pasar a ocasión de meter no mesmo saco os seus rivais políticos.\nCon menos circunloquios abordaron a cuestión desde Hungría e Polonia ─os principais aliados na UE deste Goberno estadounidense─, aínda que tampouco houbo unha defensa explícita de Trump. O primeiro ministro húngaro, Viktor Orbán, dixo que "non nos gusta que nos xulguen, por iso non xulgamos outros países. Non debemos interferir co que está a pasar nos Estados Unidos. Estamos seguros de que poderán resolver os seus problemas", afirmou na súa entrevista semanal na radio pública húngara, Kossuth Rádió. Durante a campaña electoral estadounidense, Orbán afirmara que a reelección de Trump era a "mellor solución para Europa central".\nNa mesma liña pronunciouse o presidente polaco, Andrzej Duda, que considerou que os eventos en Washington eran un asunto interno dos EUA. Pola súa banda, o primeiro ministro, Mateusz Morawiecki, non se pronunciou ao respecto, aínda que nunha entrevista publicada na fin de semana en Die Welt manifestou a súa "preocupación polo crecente anti americanismo nalgúns Estados membros da UE". O xornal alemán non especifica se esta foi realizada antes do 6 de xaneiro.\nE cun xesto simbólico despachou o asunto outro aliado de Trump na UE. O primeiro ministro da República Checa, Andrej Babis, retirou das súas redes sociais a pucha vermella co lema "Silné Česko" ("Unha Chequia forte", inspirado no "Make America Great Again" trumpista). Nunha visita á Casa Branca en marzo de 2019, Babis manifestara a devoción polo mandatario estadounidense e anunciara o seu plan "de facer a República Checa grande de novo".\nNoutros Estados da Unión Europea onde a extrema dereita está fóra do Goberno, esta quixo pór distancia co até agora aliado e modelo. Por exemplo, Geert Wilders, fundador do Partido pola Liberdade (PVV, nas siglas en neerlandés). "O resultado das eleccións democráticas debería ser sempre respectado, tanto se gañas como se perdes", escribiu na conta do Twitter o coñecido como "O Trump neerlandés".\nTamén nesta rede social, o líder da Liga, Matteo Salvini, sinalou desde Italia: "A violencia nunca é a solución, nunca. Viva a liberdade e a democracia, sempre e en todas partes". Nos últimos meses, Salvini fíxose eco en numerosas ocasións, tanto nas redes sociais como nos medios, das denuncias de fraude electoral defendidas por Trump. Ademais, nos meses previos aos comicios apareceu en varios actos públicos con máscaras e gorras da campaña republicana.\nE en Francia, os eventos do Capitolio ─ou a perplexidade que provocaron na opinión pública─ levaron a presidenta de Agrupamento Nacional, Marine Le Pen, a recoñecer por vez primeira a vitoria do demócrata Joe Biden. Tamén como Matteo Salvini, Le Pen fixo unha forte aposta pola vitoria de Trump, mesmo enviando unha delegación do partido para lle dar apoio nos días previos ao 3 de novembro.\nMais da noite á mañá todo cambiou. En declaracións a France 2 un día despois do asalto ao Capitolio afirmou que Trump "non medira o impacto das súas declaracións nalgunhas destas persoas que se viron exacerbadas pola derrota". "A partir do momento en que a certificación dos votos se efectúa, non teño ningún problema en admitir que o señor Biden é presidente dos Estados Unidos", manifestou.\nAs dúas almas da AfD a meses das eleccións\nOs sucesos do 6 de xaneiro fixeron revivir en Alemaña o sucedido o 29 de agosto en Berlín, cando unha protesta ante o Reichstag contra as restricións pola Covid a piques acaba cun asalto á sede do Parlamento.\nLembrouno o presidente alemán, Frank-Walter Steinmeier: "Non esquecemos aquelas imaxes, cando inimigos da democracia ocuparon as escaleiras do noso Reichstag". Entre os convocantes ─e algúns dos incitadores do asalto─ estaban membros e simpatizantes de Alternativa para Alemaña (AfD), que criticou a comparación de Steinmeier.\nO partido de extrema dereita oscila entre a ala moderada e a ultra, representada respectivamente polos copresidentes, Jörg Meuthen e Tino Chrupalla, aínda que abala máis cara á segunda. Porén, ambos os dous condenaron o asalto ao Capitolio. De cara ás eleccións de setembro está por ver que versión da AfD se imporá.\nue eua Donald Trump extrema dereita presidenciais2020\nLINGUA | 15/01/21


DOG Núm. 54 Luns, 22 de marzo de 2021 Páx. 15602\nO artigo 27.15 do Estatuto de autonomía de Galicia atribúelle a esta comunidade autónoma a competencia exclusiva en materia de pesca fluvial e lacustre. Sobre a base desta competencia, promulgouse a Lei 2/2021, do 8 de xaneiro, de pesca continental de Galicia, que ten como obxecto regular, protexer e fomentar o dereito ao exercicio da pesca continental das especies pescables que se relacionan no seu anexo II.\nO Decreto 130/1997, do 14 de maio, polo que se aproba o Regulamento de ordenación da pesca fluvial e dos ecosistemas acuáticos continentais, permanecerá vixente no que non se opoña á dita lei, mentres non se aprobe a súa normativa de desenvolvemento.\nO Decreto 110/2020, do 6 de setembro, polo que se establece a estrutura orgánica da Xunta de Galicia; o Decreto 130/2020, do 17 de setembro, polo que se fixa a estrutura orgánica das vicepresidencias e das consellerías da Xunta de Galicia; e o Decreto 42/2019, do 28 de marzo, polo que se establece a estrutura orgánica da Consellería de Medio Ambiente, Territorio e Vivenda, atribúenlle a esta consellería, dentro das súas competencias, o fomento, a ordenación e o aproveitamento dos recursos piscícolas.\nAs entidades colaboradoras están definidas no artigo 7 da Lei 2/2021, do 8 de xaneiro, e considéranse como tales as que realicen actividades programadas de promoción e divulgación da pesca continental ou actividades ou investimentos a favor da riqueza piscícola das augas continentais galegas, así como da mellora da calidade das ditas augas, e que teñan recoñecida tal condición.\nNo capítulo VII do Decreto 130/1997, do 14 de maio, recóllense as actividades e investimentos en favor da riqueza piscícola, entre as cales se encontra o desenvolvemento de actividades relacionadas co ecosistema fluvial, incluíndo cursos, conferencias, coloquios e edicións de libros ou impresos divulgativos, a realización de campañas de difusión e formación dirixidas a pescadores ou escolares, en colexios públicos, con aulas da natureza ou con calquera outro organismo ou entidade relacionado coa protección e conservación do medio fluvial e calquera actividade ou investimento que repercuta en beneficio directo ou indirecto do hábitat ou riqueza piscícola continental.\n1. Esta orde ten por obxecto establecer as bases reguladoras dunha liña de axudas para actividades e investimentos de fomento da riqueza piscícola e realizar a súa convocatoria para o ano 2021 (procedemento MT808A).\n1. Poderanse acoller a estas axudas as persoas xurídicas que teñan o nomeamento de entidade colaboradora de pesca continental, de conformidade co disposto na Lei 2/2021, do 8 de xaneiro, de pesca continental de Galicia, e no Decreto 130/1997, do 14 de maio, polo que se aproba o Regulamento de ordenación da pesca fluvial e dos ecosistemas acuáticos continentais. Este nomeamento deberá estar en vigor tanto no momento de presentar a solicitude de axuda como no momento do pagamento desta.\na) A vixilancia de tramos de pesca continental.\nb) A realización de actividades divulgativas ou formativas, encamiñadas a potenciar e difundir a protección da fauna ictícola e do medio natural como medida de fomento da actividade da pesca continental.\na) Os gastos de equipamento e material funxible destinados ao funcionamento común da entidade colaboradora.\n1. Sub-liña de vixilancia de tramos de pesca continental.\nA vixilancia para a cal se solicite axuda deberá cumprir os seguintes requisitos:\na) A vixilancia exercerase sobre os tramos acoutados conveniados coas entidades colaboradoras de pesca continental beneficiarias.\nb) Deberá ser exercida por persoas que exerzan as funcións de vixilancia privada de pesca fluvial conforme o establecido no artigo 70 da Lei 2/2021, do 8 de xaneiro. Mentres non se desenvolva regulamentariamente este artigo, estas persoas deberán ser nomeadas vixilantes xurados de pesca fluvial, de acordo co disposto nos artigos 85 e 86 do Decreto 130/1997, do 15 de maio.\nc) Poderán acollerse a estas axudas os contratos en vigor a partir do 1 de xaneiro do 2021 ata o 30 de setembro do 2021.\ne) Ao comezar ou ao finalizar o contrato, de non alcanzar un mes completo, ratearase a subvención segundo os días de vixilancia efectiva.\nf) Deberanse indicar en todos os casos os tramos acoutados onde se van desenvolver as actividades para as cales se solicita a subvención.\ng) Para os efectos do previsto no artigo 18 da Lei 5/2021, do 2 de febreiro, de impulso demográfico de Galicia, as entidades solicitantes deberán xustificar a súa implicación na sustentabilidade demográfica e na cohesión territorial de Galicia, de modo que, por exemplo, os horarios de vixilancia que se establezan favorezan a conciliación corresponsable e o apoio ás familias con persoas a cargo das persoas que exerzan as funcións de vixilancia privada de pesca fluvial.\n2. Sub-liña para a realización de actividades divulgativas ou formativas.\nAs actividades divulgativas ou formativas para as cales se solicite axuda deberán cumprir os seguintes requisitos:\na) Deberán ser organizadas por entidades colaboradoras de pesca continental.\nb) Estas actividades consistirán en xornadas divulgativas ou formativas, charlas ou talleres, que poderán incorporar a elaboración de material gráfico e a adquisición de equipamento de apoio para a súa realización, de acordo co anexo III desta orde. As actividades poderán ser presenciais ou desenvolverse baixo a modalidade de formación telemática.\nc) Serán subvencionables os gastos directamente relacionados co fomento da pesca sen morte, o impulso do emprego das técnicas de pesca menos lesivas e a promoción, divulgación e fomento, especialmente entre o público máis novo, dos valores deportivos e ambientais asociados á práctica da pesca deportiva, tales como o coidado e respecto á natureza.\nd) Os gastos previstos deberán describirse e figurar, desagregados e orzados individualmente, nunha memoria, que terá o contido especificado no anexo III. O pagamento da subvención non superará as cantidades orzadas para cada un dos gastos.\ne) O formato, o contido e demais características dos materiais divulgativos deberán ser validados polo servizo de Patrimonio Natural correspondente, previamente á súa elaboración.\nf) Para os efectos do previsto no artigo 18 da Lei 5/2021, do 2 de febreiro, de impulso demográfico de Galicia, as entidades solicitantes deberán xustificar a súa implicación na sustentabilidade demográfica e na cohesión territorial de Galicia, de modo que, por exemplo, os materiais e servizos que necesiten para a realización de actividades divulgativas ou formativas sexan adquiridos en establecementos próximos aos coutos conveniados con elas, de ser o caso.\n1. A axuda poderá acadar o 100 % dos gastos subvencionables e fíxase un importe máximo de 8.640 euros de axuda para a sub-liña de vixilancia de tramos de pesca continental e de 1.500 euros para a sub-liña de actividades divulgativas ou formativas, por entidade colaboradora.\n2. Sen superar a porcentaxe anterior, a axuda máxima para a sub-liña de vixilancia de tramos de pesca continental será de novecentos sesenta euros (960 €) por vixilante e mes de vixilancia a xornada completa. Nos casos dunha duración inferior ao mes ou dunha dedicación inferior á xornada completa, o importe reducirase de forma proporcional á duración do contrato e á dedicación, cun límite de 6 €/hora.\n3. A axuda máxima para a sub-liña de actividades divulgativas ou formativas será de 1.500 euros e poderá comprender a realización dunha ou de varias xornadas formativas, charlas ou talleres, a elaboración do material divulgativo e a adquisición de equipamento de apoio necesario.\nPara a presentación electrónica poderá empregarse calquera dos mecanismos de identificación e sinatura admitidos pola sede electrónica da Xunta de Galicia.\nc) Copia dos contratos de vixilancia. En cada contrato deberá constar o obxecto do contrato, o período de duración, o tempo de dedicación e o ámbito xeográfico da vixilancia.\nd) Se algún dos datos requiridos non consta no contrato, deberase achegar unha declaración en que se dea conta destes datos.\ne) Resumo das actividades proxectadas na sub-liña de vixilancia de tramos de pesca continental a través do formulario normalizado (anexo II) dispoñible na sede electrónica da Xunta de Galicia, https://sede.xunta.gal (procedemento MT808A).\nf) Memoria coa descrición das actividades que se van desenvolver na sub-liña de actividades divulgativas ou formativas, na cal figuren os gastos previstos, desagregados e orzados individualmente, segundo o modelo do anexo III.\ng) Memoria xustificativa da implicación da entidade solicitante na sustentabilidade demográfica e na cohesión territorial de Galicia.\nc) Nomeamento de entidade colaboradora de pesca continental, en cumprimento do disposto no artigo 2 desta orde.\nd) Certificado de estar ao día no pagamento de débedas tributarias coa Axencia Estatal da Administración Tributaria.\nf) Certificado de estar ao día no pagamento de débedas coa Administración pública da Comunidade Autónoma.\n2. En virtude do disposto no artigo 4 da Lei 1/2016, do 18 de xaneiro, as persoas físicas e xurídicas beneficiarias de subvencións están obrigadas a fornecer á Administración, ao organismo ou á entidade das previstas no artigo 3.1 da Lei 1/2016,do 18 de xaneiro, a que estean vinculadas, logo de requirimento, toda a información necesaria para o cumprimento por aquela das obrigas previstas no título I da citada lei.\n3. De conformidade co artigo 47 da Lei 4/2019, do 17 de xullo, de Administración dixital de Galicia, as persoas interesadas deberán crear e manter o seu enderezo electrónico habilitado único a través do Sistema de notificación electrónica de Galicia, Notifica.gal, para todos os procedementos administrativos tramitados pola Administración xeral e polas entidades instrumentais do sector público autonómico. En todo caso, a Administración xeral e as entidades do sector público autonómico de Galicia poderán de oficio crear o indicado enderezo, para os efectos de asegurar o cumprimento polas persoas interesadas da súa obriga de relacionarse por medios electrónicos.\nO prazo de presentación das solicitudes será dun (1) mes desde o día seguinte ao de publicación desta orde no Diario Oficial de Galicia.\n1. Sub-liña de vixilancia de tramos de pesca continental. As solicitudes presentadas puntuaranse conforme os seguintes criterios:\na) Persoas xurídicas que no ano anterior recibiron subvencións da Xunta de Galicia con igual obxecto a satisfacción da Administración, o que se apreciará con base na xustificación adecuada da dita subvención e na inexistencia de expediente de reintegro ou informe negativo da Subdirección Xeral de Biodiversidade e de Recursos Cinexéticos e Piscícolas: 10 puntos.\n1º. Menor ou igual a 3 anos: 5 puntos.\n2º. De 4 a 5 anos: 10 puntos.\nc) Número de quilómetros de río dos coutos conveniados coa entidade colaboradora:\n1º. Menor ou igual a 10 quilómetros: 5 puntos.\nd) Condicións da prestación do servizo de vixilancia (dentro do período establecido no artigo 4.1.c):\nNo caso de duración inferior ao mes, aplicarase o criterio de valoración de maneira proporcional.\n2. Sub-liña de actividades divulgativas ou formativas. As solicitudes presentadas avaliaranse aplicando os seguintes criterios:\na) Número de persoas que teñan a condición de socias da entidade colaboradora con licenza de pesca fluvial válida en Galicia (segundo o nomeamento ou última renovación como entidade colaboradora en vigor na data de publicación desta orde):\n1º. Menor ou igual a 150 persoas socias: 5 puntos.\n2º. Superior a 150 persoas socias: 10 puntos.\n3. En cada sub-liña, a concesión das axudas realizarase mediante a comparación das solicitudes presentadas, de acordo cos criterios de valoración citados, e adxudicarase, cos límites fixados na convocatoria dentro do crédito dispoñible, a aquelas que obtivesen maior valoración en aplicación dos citados criterios, ata esgotar o dito crédito.\n4. No suposto de empate, este resolverase tendo en conta a puntuación obtida en cada criterio, seguindo a orde en que figuran relacionados; no caso de persistir o dito empate, a preferencia determinarase pola data e hora de presentación da solicitude.\n2. No caso de que fosen detectados erros ou omisións, requirirase a persoa interesada para que, no prazo de dez días contados desde o seguinte ao de recepción do requirimento, emende ou complete a solicitude, coa indicación de que, se non o fixer así, se terá por desistido da súa petición, despois de resolución que deberá ser ditada nos termos previstos no artigo 21 da Lei 39/2015, do 1 de outubro, do procedemento administrativo común das administracións públicas.\n3. Sen prexuízo do disposto no parágrafo anterior, en calquera fase do procedemento anterior á proposta de resolución poderáselle requirir á persoa interesada que achegue a información e documentación complementaria que se consideren convenientes para a correcta definición, avaliación e comprobación da solicitude presentada.\n5. Os servizos de Patrimonio Natural emitirán unha certificación co resultado da avaliación de cada solicitude, que lle remitirán á Dirección Xeral de Patrimonio Natural xunto coa documentación de cada unha delas. A avaliación incluirá os datos necesarios para aplicar os criterios de baremación do artigo 14.\n7. En ningún caso se concederán aboamentos á conta.\n1. De conformidade co establecido no artigo 7 da Lei 9/2007, do 13 de xuño, de subvencións de Galicia, a competencia para a concesión das axudas reguladas nesta orde correspóndelle á persoa titular da Consellería de Medio Ambiente, Territorio e Vivenda. A resolución que poña fin ao procedemento será motivada con suxeción ao establecido nas bases reguladoras desta orde.\n2. Unha vez finalizado o prazo para a presentación de solicitudes, estas serán tramitadas e valoradas de acordo co procedemento establecido nas bases reguladoras, que non poderá ter unha duración superior a 3 meses, contados a partir do día seguinte ao do final de presentación de solicitudes. Transcorrido o prazo sen que se ditase resolución expresa, as persoas solicitantes poderán entender desestimada a súa solicitude, nos termos previstos no artigo 25 da Lei 39/2015, do 1 de outubro, do procedemento administrativo común das administracións públicas, e no artigo 23.5 da Lei 9/2007, do 13 de xuño, de subvencións de Galicia.\n3. A resolución ditada, segundo o disposto no número 1 deste artigo, porá fin á vía administrativa e contra ela poderase interpor recurso potestativo de reposición ante a persoa titular da Consellería de Medio Ambiente, Territorio e Vivenda, no prazo dun mes a partir da notificación da resolución, ou ben impugnala directamente ante o Tribunal Superior de Xustiza de Galicia, no prazo de dous meses se a resolución fose expresa, de acordo co disposto nos artigos 123 e 124 da Lei 39/2015, do 1 de outubro, do procedemento administrativo común das administracións públicas, e 46 da Lei 29/1998, do 13 de xullo, reguladora da xurisdición contencioso-administrativa.\nArtigo 17. Aceptación da axuda concedida e trámites posteriores ao comezo de expediente\nA sede electrónica da Xunta de Galicia permítelles ás persoas interesadas realizar trámites electrónicos, con posterioridade ao comezo do expediente, accedendo á Carpeta cidadá da persoa interesada.\nAs axudas previstas nesta orde serán compatibles con outras axudas de calquera outra Administración pública para as mesmas finalidades, coa condición de que a suma das subvencións concedidas non supere o importe total dos gastos conforme o establecido no artigo 17.3 da Lei 9/2007, do 13 de xuño, de subvencións de Galicia.\n2. A solicitude levará implícita a autorización, no caso de que se conceda a axuda solicitada, para a inscrición, no Rexistro Público de Axudas, Subvencións, Convenios e de Sancións dependente da Consellería de Facenda, dos datos facilitados á Xunta de Galicia na solicitude. Con todo, as persoas solicitantes poderán denegar expresamente o seu consentimento á inscrición dos seus datos no Rexistro Público de Subvencións cando concorran algunha das circunstancias previstas na liña d), do número 2 do artigo 15 da Lei 9/2007, do 13 de xuño, de subvencións de Galicia.\n3. En cumprimento do disposto no artigo 20 da Lei 38/2003, do 17 de novembro, xeral de subvencións, o texto da convocatoria e a información requirida no ordinal oitavo do dito artigo serán comunicados á Base de datos nacional de subvencións (BDNS). A BDNS dará traslado ao Diario Oficial de Galicia do extracto da convocatoria para a súa publicación.\n1. O prazo para a xustificación das actividades realizadas e do pagamento de conceptos correspondentes a elas finalizará o día 15 de outubro de 2021.\na) Solicitude de pagamento segundo o anexo V desta orde, dispoñible na sede electrónica da Xunta de Galicia, https://sede.xunta.gal (procedemento MT808A), que inclúe a declaración complementaria da persoa solicitante do conxunto das axudas solicitadas, tanto das aprobadas ou concedidas como das pendentes de resolución, para esta mesma finalidade, das distintas administracións públicas competentes ou das súas entidades vinculadas ou dependentes.\nb) Unha relación clasificada dos gastos e investimentos da actividade, con identificación do acredor e do documento, o seu importe, a data de emisión e a data de pagamento, segundo o modelo do anexo VI, dispoñible na sede electrónica da Xunta de Galicia, https://sede.xunta.gal (procedemento MT808A).\nc) Unha memoria de actuación xustificativa do cumprimento das condicións impostas na concesión da subvención, respecto da sub-liña de vixilancia de tramos de pesca continental, así como acreditar, de ser o caso, o disposto no artigo 29.3 da Lei de subvencións de Galicia. Esta memoria axustarase aos modelos do anexo VII, dispoñible na sede electrónica da Xunta de Galicia, https://sede.xunta.gal (procedemento MT808A).\nd) Facturas orixinais ou copias no caso de que a actividade de vixilancia sexa exercida por unha persoa traballadora autónoma, xunto cos extractos de contas ou certificacións bancarias debidamente identificados, selados e asinados pola persoa beneficiaria, de forma que quede acreditada a efectiva realización dos pagamentos.\ne) No caso de que a actividade de vixilancia sexa realizada mediante un contrato laboral entre a entidade solicitante e a persoa que exerza as funcións de vixilancia privada, deberá incluírse a presentación das nóminas (preferiblemente mensuais) e os extractos bancarios dos seus pagamentos, así como os correspondentes recibos de liquidación de cotizacións á Seguridade Social.\nf) Unha memoria xustificativa das actuacións subvencionadas na sub-liña de actividades divulgativas ou formativas, co mesmo contido e estrutura que a presentada na solicitude, pero con indicación dos resultados e custos finais.\ng) No caso das actividades divulgativas ou formativas, deberán achegarse facturas orixinais ou copias onde se detallen os importes correspondentes á adquisición de material gráfico e equipamento de apoio subvencionable para a realización de xornadas formativas ou divulgativas, emitidas a nome da entidade solicitante, xunto cos extractos de contas ou certificacións bancarias debidamente identificados, selados e asinados pola persoa beneficiaria, de forma que quede acreditada a efectiva realización dos pagamentos.\nDe ser o caso, a entidade beneficiaria poderá solicitar por escrito ante a Dirección Xeral de Patrimonio Natural, segundo o modelo do anexo IV, nun prazo de 10 días contados desde o seguinte ao de notificación da resolución de concesión da axuda, o aboamento dun único pagamento anticipado, que non poderá superar o 50 % da axuda concedida.\n3. Non poderá realizarse ningún pagamento da axuda mentres a persoa beneficiaria non estea ao día no cumprimento das súas obrigas tributarias e fronte á Seguridade Social e teña pendente de pagamento algunha débeda coa Administración pública da Comunidade Autónoma ou sexa debedora por resolución de procedencia de reintegro, de acordo co disposto no artigo 31.7 da Lei 9/2007, do 13 de xuño, de subvencións de Galicia.\n1. As axudas concederanse con cargo á aplicación orzamentaria 08.03.541.B.781.0 dos orzamentos xerais da Comunidade Autónoma de Galicia para 2021.\n2. O importe máximo das axudas que se concedan ascenderá a oitenta mil euros (80.000 €), distribuídos da seguinte maneira:\na) Sub-liña de vixilancia de tramos de pesca continental: comprenderá ata un importe de sesenta e cinco mil euros (65.000,00 €).\nb) Sub-liña de actividades divulgativas ou formativas: comprenderá ata un importe de quince mil euros (15.000,00 €).\nCon todo, no caso de que as axudas concedidas, cos límites fixados no artigo 5, non esgoten a cantidade asignada para algunha das sub-liñas de actuación anteriormente citadas, poderá destinarse a cantidade remanente a aquela en que a cantidade sexa insuficiente para atender as solicitudes presentadas.\n3. A Consellería de Medio Ambiente, Territorio e Vivenda poderá aumentar o orzamento dispoñible para o financiamento desta orde cando o incremento derive:\n4. O incremento do crédito queda condicionado á declaración de dispoñibilidade de crédito a consecuencia das circunstancias antes sinaladas e, de ser o caso, unha vez aprobada a modificación orzamentaria que proceda.\n5. As solicitudes e recursos estimados de anos anteriores que non se poidan conceder por insuficiencia orzamentaria ou por atrasos na tramitación por causa da Administración atenderanse con cargo á convocatoria do ano seguinte de producirse.\n2. Toda alteración das condicións tidas en conta para a concesión da axuda e, en todo caso, a obtención concorrente doutras outorgadas por outras administracións ou entes públicos ou privados, nacionais ou internacionais, poderán dar lugar á modificación da resolución de concesión, de acordo co disposto no artigo 17.4 da Lei 9/2007, do 13 de xuño, de subvencións de Galicia.\n5. A relación das axudas concedidas publicarase no Diario Oficial de Galicia cando o importe destas, individualmente consideradas, sexa igual ou superior a 3.000 €. Para as de contía inferior, a relación das concedidas e denegadas farase pública a través da páxina web da consellería, nos termos establecidos no artigo 17 da Lei 1/2016, do 18 de xaneiro, de transparencia e bo goberno, e tamén as sancións que se poidan impor, polo que a presentación da solicitude leva implícita a autorización para o tratamento necesario dos datos das persoas beneficiarias e da súa publicación na citada páxina web.\nAutorízase expresamente a persoa titular da Dirección Xeral de Patrimonio Natural para actuar por delegación da persoa titular da Consellería de Medio Ambiente, Territorio e Vivenda para resolver a concesión, denegación, modificación ou outras incidencias das axudas previstas nesta orde, así como para autorizar e dispor gastos, recoñecer a obriga e propor os correspondentes pagamentos, en relación co disposto no artigo 73.a) do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia.\nDisposición adicional segunda. Desenvolvemento\nContido da memoria coa descrición das actividades que se van desenvolver\nna sub-liña de actividades divulgativas ou formativas\nNa sub-liña de actividades divulgativas ou formativas, consistentes en xornadas, charlas ou talleres, presentarase unha memoria coa descrición das actividades que se van desenvolver. Para cada unha delas indicarase:\n1. O título da actividade.\n2. Unha descrición do público obxectivo e o número previsto de persoas que participarán.\n3. O lugar e datas en que se levará a cabo.\n4. Os gastos previstos subvencionables, desagregados e orzados individualmente, con indicación das cantidades que se van adquirir, conceptos e importes.\nProcurarase que todos os elementos de información, divulgación, charlas, talleres que inclúan os indicados programas formativos e educativos respecten a transmisión dunha imaxe igualitaria, plural e non estereotipada das mulleres e dos homes, e empregarase unha linguaxe inclusiva, evitando utilizar de xeito exclusivo o masculino ou fórmulas que invisibilicen a muller ou que a sitúen nun plano secundario.\nAdemais, na organización de actividades divulgativas e formativas procurarase unha composición equilibrada por razón de sexo entre o profesorado, monitores ou persoas que, con carácter xeral, se encarguen de impartilas, incorporando mulleres aos equipos de persoal formador, proporcionándolle deste xeito ao alumnado referentes femininos.\nOs gastos subvencionables refírense unicamente ao material gráfico e equipamento de apoio necesario para a realización das xornadas formativas ou divulgativas. Poderán ser os seguintes:\n– Equipamento de apoio (gorras, camisetas, mochilas, canas de pescar, sedelas, cebos artificiais, anzois sen morte e similares).


Cristina Nieto - Luis Gil · Mobiliario y restauración | proyecto UnDo ReDo\nCristina Nieto y Luis Gil, arquitectos en Santiago de Compostela\nHoxe achegámonos ao nº17 da Rúa Juan Castro Mosquera na Coruña, a visitar a Cristina Nieto e Luis Gil, uns bos amigos, para charlar sobre o proxecto UnDo ReDo, unha das súas múltiples iniciativas nas que están inmersos.\nDende que estudaban a carreira de arquitectura na ETSA de Coruña, Cristina e Luis sempre mostraron un especial interese polo mobiliario, e en especial pola cadeiras. Como a todo bo apaixonado, levoulles a coleccionalas e para iso percorren mercados, anticuarios ou simplemente encóntranas nas obras que realizan.\n“UnDo ReDo é un lugar de encontro e reflexión sobre os mobles, moi especialmente as cadeiras, dentro e arredor da arquitectura. Encontro, rehabilitación, interpretación e coidado dos mobles segundo a filosofía de traballo da desaparecida artista Louise Bourgeois I do, I undo, I redo.“\nA esta forma de ver e entender o mobiliario uníronselles a matemática María Arizcun e o artesán con alma de artista Juan Aradas. Como consecuencia desta unión, en agosto 2011 inauguran a tenda-obradoiro-galería UnDo ReDo.\nUnDo ReDo dispón dun selección continua de mobles que chegan á galería, como ao hospital de cousas dalgún dos personaxes literarios de Paul Auster, aínda que para ser reparados primeiramente se estudan e se revisan criticamente para responder ás necesidades destas pequenas arquitecturas.\n“Os mobles sempre acompañaron á arquitectura, son a arquitectura dentro da arquitectura, e moi en especial a mesa e a cadeira. Unha arquitectura menor ao xeito do escritorio de San Jerónimo, representado no cadro de Antonello de Messina, que se introduce dentro doutra previa, para volver crear un lugar e unha función menor, pero claramente definida, no universo maior da arquitectura. Un fractal que xoga coas escalas e co noso oficio para que adaptemos o traballo e a reflexión do arquitecto dende a cidade á casa, ao xeito de Aldo van Eyck, e aínda máis cara a dentro, de cara ao doméstico..\nCadeiras e mesas, acento interior que reestrutura un mundo máis próximo á escala do corpo humano, e dos usos máis naturais ao seu ser, comer, traballar, charlar. Os que presentamos en UnDo ReDo son produto do labor de estudo e recollida durante anos, modelos clásicos, orixinais, e interpretacións de calidade acreditada. Modelos que nos serviron como reflexión previa para a creación dalgúns propios nas nosas obras. Todos eles tamén se salvaron, limpado, corrixido e rehabilitado coa ansia de reutilizar, de non malgastar e de seguir aprendendo de grandes modelos que resisten estoicamente a, en moitas ocasións, banal e innecesaria produción que a sociedade de consumo que habitamos propón..”\nCon estas palabras Cristina, María, Juan e Luis mostran a súa paixón por estas pequenas arquitecturas que forman parte de nuetra vida cotiá.\nProxecto UnDo ReDo | Fotografía: Adrián Ferreiro\n¿Cal foi a vosa formación e traxectoria profesional previa a UnDo ReDo?\nA formación dos promotores iniciais do proxecto, Cristina e Luis, é a da arquitectura, á que se sumaron a experiencia en xestión de empresa de María Arizcun, matemática e do traballo de rehabilitación e dos oficios de Juan Aradas. No caso de Cristina e meu (Luis) UnDo ReDo comezou e segue en paralelo ao noso traballo como arquitectos, como un lugar máis abstracto e libre das obrigas e os tempos formais da arquitectura. Iniciamos a nosa carreira como arquitectos asistentes de Manuel Gallego antes de constituír a nosa propia oficina.\n¿Que vos levou a abrirvos camiño no deseño e restauración de mobiliario?\nTanto o valor do seu deseño coma a visión dos mobles, non como unha parte da arquitectura senón, como unha especie de pequena arquitectura dentro da arquitectura. Uns elementos aparentemente menores, en especial os asentos, capaces de caracterizar os espazos e de ser medio de apropiación deste polos seus habitantes para expresalo de xeito individual. Ao mesmo tempo e fóra do valor intrínseco do deseño dos mobles interesounos a súa rehabilitación e arranxo, como acción crítica ao disparate actual da sociedade de consumo. Unha sociedade neoliberal que produce non só os novos elementos que necesita, a favor dos que estamos, senón os que non necesitan e que empobrecen ecoloxicamente e intelectualmente a nosa paisaxe ambiental e social.\nEstes dous parámetros, o moble como arquitectura e cultura e a toma de conciencia sobre o consumo innecesario e inflacionado, son os que soportan o noso proxecto máis alá da necesaria perspectiva económica.\nJuan Aradas traballando | Fotografía: Adrián Ferreiro\n¿Encontrástesvos con moitas dificultades na súa posta en marcha?\nCalquera proposta, xa sexa económica ou vital, leva consigo dificultades, tivémolas, témolas. Non obstante, son precisamente estas dificultades as que che garanten paradoxalmente a supervivencia da proposta. Neste sentido nós sempre afrontamos cada un dos nosos proxectos, tanto os que teñen que ver coa arquitectura coma os de UnDo ReDo, cunha perspectiva afeccionado, explicámonos. Afeccionado no sentido orixinal da palabra de amadores do que fas, non nun sentido inxenuo senón nunha dirección vocacional e gusto polo que te namora. Así estás cargado da mellor vacina para soportar os embates, os pequenos e os grandes.\n¿Considerades que estudar Arquitectura foi un pasaporte fundamental para chegar ao voso traballo actual?\nEstudar arquitectura é un bo adestramento porque te acostumas a tropezar contigo mesmo e cos demais, pero dende a vocación cara ao que cres que debes facer na túa vida profesional non hai nada que nos diferencie especialmente de alguén que quere facer un bo pan ou atender ben aos seus concidadáns nun mostrador ou unha xanela. O importante é ser un profesional, valorar o traballo ben feito. Se acaso te fai máis forte o feito de saber que en arquitectura para levar os teus proxectos cara a diante tes que saber conxugar todas as persoas dun verbo e todos os tempos dese verbo para verte no lugar dos demais e no agora, o antes e o despois.\nEstudar Arquitectura te achega cando aprendes a ter unha mirada holística sobre o teu ámbito e unha actitude analítica, crítica e interpretativa para transformalo.\nConxunto de cadeiras | Fotografía: Adrián Ferreiro\n¿Estades contentos cos obxectivos alcanzados?\nMoi contentos, porque os obxectivos máis alá dos económicos- absolutamente necesarios para sobrevivir- chegan a outros campos, o das relacións con outros proxectos, con outras persoas que son clientas, do barrio e doutros países, que se enlazan e apoian o proxecto de moi diversas maneiras. Existe unha groseira e contemporánea manía de valorar o traballo unicamente polo seu éxito económico, cando na bolsa de pagamento se encontran outros moitos parámetros como o tempo demorado e afondado, a relación manual e intelectual cos produtos que ofreces e o contaxio das túas ideas aos demais e viceversa.\n¿Animarías outros arquitectos a seguir os vosos pasos? ¿Que pasos considerades que deberían dar? ¿Como completar os seus estudos? ¿Que outros consellos lles darías?\nAnimamos calquera arquitecto novo ou maior a facer o que cree que debe facer, a buscar o oco do que lle gusta desenvolver, porque ademais é moi probable que aí sexa un moi bo competidor e a vocación, que antes citabamos, lle faga resistir os tropezos e que en pouco tempo sexa autosuficiente.\nSelección de sillas\n¿Credes que os arquitectos en España deberiamos seguir abrindo novas vías de traballo para saír da casa máis “tradicional” de proxectar dada a actual situación da construción no noso país?\nCremos que ese xa é de partida un falso mito, o do arquitecto proxectista de arquitectura. Os estudantes de arquitectura e os arquitectos deberiamos saber que estudar arquitectura é converterse en saltador de valos e que ao longo da historia recente do s. XX gran número de arquitectos achegaron a súa especial cultura e formación a campos tan diversos como o cine e o mundo audiovisual en xeral, a política, o deseño nos seus moi diversos campos e outras moitas áreas que necesitan da praxe organizada da arquitectura para mellorar noutros campos.\n¿Que opinades dos que se foron a traballar ao estranxeiro?\nNós tamén participamos desa busca hai uns anos, en Holanda, en Portugal, extraordinarias experiencias profesionais e vitais. O estranxeiro forma parte dos valos cos que habemos de traballar, tropezar e saltar, pero non son mellores nin peores obstáculos os de fóra que os que se encontran no estranxeiro interior…. é dicir aquí. O único que nos desagrada é cando o éxodo é obrigado porque non nos mellora como sociedade.\nDeixámosvos con este vídeo resumo realizado por Falperra Producciones.\nEntrevista realizada por Ana Barreiro Blanco e Alberto Alonso Oro. Agradecer a Cristina, María, Juan e Luis o seu tempo e axuda con este pequeno espazo.\nTags: Alberto Alonso Oro, Aldo van Eyck, Ana Barreiro Blanco, Antonello da Messina, arquitectura, arquitectura española, arquitectura gallega, baliza, Cristina Nieto Peñamaría, diseño de mobiliario, diseño industrial, en tránsito, entrevista, juan aradas, louise bourgeois, Luis Gil Pita, maestro, Manuel Gallego Jorreto, maría arizcun pérez-salas, Paul Auster, rehabilitación, restauración, UnDo ReDo


A aldea e a parroquia como unidades territoriais básicas (1) | Laboratorio Ecosocial do Barbanza\nA aldea foi durante séculos a unidade territorial básica en Galicia, é dicir ese lugar circundante á casa, onde os habitantes forman parte dunha veciñanza compartida, hai un sentimento de pertenenza e identificación como lugar simbólico-identitario. Esta “unidade mínima” dispoñía así mesmo dunha base material produtiva e de certo xeito autosuficiente. É a aldea o lugar primario de sentimento de pertenza e isto perdurou ata a actualidade. A Igrexa adaptouse a esta relación simbólico-material co territorio e creou igrexas e santos en cada aldea, o que levou a que de cotío a aldea e a parroquia sexan sinónimos.\nEsta “unidade mínima” dispoñía así mesmo dunha base material produtiva e de certo xeito autosuficiente. É a aldea o lugar primario de sentimento de pertenza e isto perdurou ata a actualidade.\nCon todo, moitas das lóxicas que lle daban sentido apenas son lexibles hoxe en dia por mor das transformacións ás que se viu sometido este espazo durante o último século. Antes de explicar a relación entre as partes que fan da parroquia a célula produtiva estruturante do territorio, é preciso saber cómo evolucionario os asentamientos ata o momento da súa consolidación. Somoza (2015) identifica tres etapas previas a este momento:\nArredor do ano 3.000 a.C os asentamientos consistían en poboados temporais na costa e seguindo os cursos da auga cara o interior (Eguileta, citado en Somoza, 2015). A sociedade de entón dedicábase á recolección, á caza e á gandaría de trashumancia.\nArredor do 800 a.C os asentamientos consolídanse, conectándose entre sí por caminos. Son poboacións que desenvolven a agricultura de cereais e legumes e a gandaría. Cara o século II gran parte destes asentamientos quedarán abandonados.\nEntre os séculos II e X fórmanse aldeas centrais con caseríos que crecen agregados ata certo momento de consolidación, do século VII ao século X. A partires dese momento xurdirán novas aldeas, pasando dun hábitat agregado a un polinuclear (Sánchez Pardo, citado en Somoza, 2015).\nChegados a este punto, as comunidades organízanse en parroquias, das que xa existen datos no rexistro Parochiale de 569 d.C., que recolle o reparto de igrexas a administrar polos bispos e enumera os territorios ocupados antes da dominación romana. Non foi a igrexa a que fixo a parroquia, snón que esta xa existía como forma de agrupación dunha colectividade (Fariña Jamardo, citado en Somoza, 2015).\nA parroquia comprende un espazo que abrangue a superficie necesaria para o sustentu dunha veciñanza e pódese entender como a unidade de explotación básica do territorio.\nA parroquia, segundo Dalda (citado en Somoza, 2015), comprende un espazo que abrangue a superficie necesaria para o sustentu dunha veciñanza e pódese entender como a unidade de explotación básica do territorio. Para entender por que se considera a a parroquia a unidade de explotación básica é necesario coñecer as componente da súa estructura interna (Colectivo 1AUN, 2017).\nA casa: A casa acolle a compañía, que está composta por diferentes xeracións dunha mesma familia que habitan, normalmente convivindo co gando, un único espazo e configuran unha unidade produtiva básica.\nHortas: Pequenos espazos de horticultura adxacentes ás casas complementan a producción de alimento comunal. Nalgúns lugares coñecense como cortiñas.\nAldea: A aldea é máis que un simple conxunto de vivendas, xa que tamén contén unha serie de espazos de producción agrícola que son absolutamente indisociables da casa. As aldeas considéranse unidades territoriais completas pero insuficientes, de aí a necesidade de cruces e intercambios con outras aldeas limítrofes ou vilas e ciudades. Non son illas no medio do territorio, senón que hai un entramado de interrelacións que é o que permitiu que estas sigan vixentes na actualidade.\nEidos: Os eidos fan referencia aos ámbitos de terras produtivas vencelladas a unha ou varias aldeas. A morfoloxía e dedicación destas varían segundo o soporte xeomorfolóxico, deste modo, segundo Bouhier (citado en Colectivo 1AUN, 2017), en Galicia atopamos 5 tipoloxías de espazos produtivos: socalcos, pechados, openfields, viñedos en socalcos e agras.\nA función das terras produtivas varía segundo a súa situación respecto aos cursos da auga. O monte baixo cumpre unha función fundamental no sistema da aldea. Ademáis de ser unha fonte de enerxía (leña de toxo), pastan animais (ovellas), pero sobre todo se recolle o toxo verde (molime), que se utiliza fundamentalmente para as camas do gando (estrume), o que xera o principal método de fertilización (esterco) dos terreos agrícolas. O monte alto, pola contra, proporciona froitos para a alimentación e madeira para a construción.\nMonte veciñal: A comunidade, os veciños da aldea, contan cun espazo de monte, cuxa propiedade e xestión é comunal, onde se desenvolven aproveitamentos de monte baixo fundamentais para a recollida de leña, para a fertilización de terras e para o pasto de animais. A relación casa-comunal é clave para entender as lóxicas do manexo do territorio. Na actualidade, os montes veciñais en man común ocupan un tercio do espazo de monte de Galicia.\nOutros elementos comunitarios: Na parroquia hai outros lugares comunitarios como a igrexa, ou o campo da feira, onde teñen lugar as festas e os mercados, espazos mercantís de intercambio de produtos.\nEste esquema permítenos entender a parroquia como unha unidade completa e autosuficiente, cuxas partes teñen vocacións reprodutivas e produtivas e un certo equilibrio entre moradores e territorio, para lograr así un manexo sustentable.


Blog de Encarna Lago: GRAN NOTICIA!!! “En Ningún Lugar” proyecto ganador del ARTISTA LUCENSE IAGO EIREOS para exponer en las Torres Hejduk en la Ciudad de la Cultura.\nGRAN NOTICIA!!! “En Ningún Lugar” proyecto ganador del ARTISTA LUCENSE IAGO EIREOS para exponer en las Torres Hejduk en la Ciudad de la Cultura.\nSantiago de Compostela, 28 de Outubro de 2013\nTras analizar as 22 propostas presentadas –dúas delas colectivas-, o xurado -formado polo departamento de Acción Cultural do Gaiás e director do Encontro de Artistas Novos, Rafael Doctor- decidiu declarar como gañadora da convocatoria a En ningún lugar, proxecto colaborativo no que participan seis artistas e un comisario participantes na edición do Encontro deste ano.\n“En ningún lugar supón unha posta en valor da arquitectura e das propias torres, todo un símbolo da Cidade da Cultura a pesar de non ser obra de Eisenman. Estamos ante unha auténtica homenaxe ás Torres Hejudk”, asegura a directora de Acción Cultural do Gaiás, María Pereira. O xurado destacou tamén a aposta de cada un dos artistas por intervir sobre un aspecto do arquitecto ou do propio espazo, ademais de conectar a Cidade da Cultura co centro de Santiago, facendo a viaxe inversa das Torres Hejduk. Do mesmo xeito, o xurado destacou a gran calidade dos 22 traballos presentados e agradeceu a participación dos artistas emerxentes nesta convocatoria ao tempo que felicitou polos seus proxectos.\nCon esta primeira convocatoria de intervención artística nas Torres Hejduk entre os participantes no Encontro de Artistas Novos, a Cidade da Cultura quere seguir prestando o seu apoio aos artistas emerxentes e contribuíndo na difusión da súa obra, obxectivo que se recolle na celebración do propio Encontro e que contou con iniciativas previas como ContainerInside, proxecto colectivo composto por traballos dos participantes da primeira edición do Encontro e que formou parte da exposición Inside en 2012.\nUnha nova memoria das Hejduk\nXerar unha memoria e unha narración alternativas para desvelar a complexidade arquitectónica e conceptual das Torres Hejduk. Con esta liña discursiva común, os artistas Juan Cañamero, Iago Eireos, Miguel Ángel Moreno Carretero, Ana Esteve Reig, Alejandro Ramírez Ariz e Pablo Martínez Muñiz comisariados por Carlos Delgado Mayordomo presentan nas Torres Hejduk cinco intervencións que buscan sacar á luz dimensións evocadoras que suxiran múltiples sentidos do lugar e que sirvan para iluminar diversos aspectos da complexidade conceptual do edificio.\nEn ningún lugar organízase desde a dualidade das propias torres: unha transparente e outra opaca. Na primeira, os artistas traballan desde a especificidade da linguaxe arquitectónica para levar a cabo un cuestionamento das relacións entre o público e o privado, o interior e exterior, o visible e o oculto. Na opaca conviven dous proxectos que cuestionan a linealidade histórica das narracións hexemónicas.\nTres proxectos na torre transparente\nAs tres propostas que interveñen na torre transparente falan da conexión entre tempo, memoria e lugar.\nJuan Cañamero (Madrid, 1981) presenta en Ritual a recreación dun dos múltiples debuxos de Hejduk: a Capela do Anxo Morto, a medio camiño entre a arquitectura fantástica e funcional. Cañamero formula a súa reconstrución tridimensional nun dos cilindros anexos á torre transparente e reactiva a súa funcionalidade orixinal a través da figura desmembrada dun anxo. O artista recupera así o sentido ritual e místico que para o imaxinario de Hejduk tiña a arquitectura e a súa capacidade para contar historias que nos fagan reflexionar sobre a condición humana.\nIago Eireos (Lugo, 1980) formula en Máscara nómada unha instalación efémera no Parque de Belvís –destino orixinal das Torres Hejduk- e a posterior documentación desta intervención no Gaiás. Eireos recreará en Belvís a planta das torres a escala 1:1 por medio de lonas ancladas ao chan, nas que se amosará un tramado de liñas, ilustracións e estruturas arquitectónicas que se funden sen amosar un significado concreto. No interior das Hejudk, Eireos ofrecerá os estudos e apuntes técnicos desta intervención no centro de Santiago.\nA última das tres intervencións na torre acristalada será a de Miguel Ángel Moreno Carretero(Córdoba, 1980). A súa proposta: unha maqueta da torre invertida que podemos percibir na silueta en negativo que xera o perfil das outras dúas. Trátase da reformulación tridimensional dun espazo latente, suxerido e intanxible no que recrea escenas ficticias protagonizadas por opearios e personal de mantemento que transitan espazos ocultos á visión do paseante.\nContextualización na torre opaca\nNa torre opaca, a especificidade iconográfica as torres se dilúe a favor da súa contextualización local e global a través de dous proxectos diferenciados.\nEn Slide, Ana Esteve Roig (Agres, Alicante, 1986) e Alejandro Ramírez Ariz (Zaragoza, 1981) parten da complexa interacción entre a Cidade da Cultura e un grupo social como o dos skaters para poñer o acento na necesidade de crear novas utopías que non procedan de sonos privados, senón de desexos colectivos. Slide é un vídeo rodado no túnel subterráneo da Cidade da Cultura transitado por un grupo de mozos skaters de Compsotela. Institución e periferia unidos nunha ficción que reflexiona sobre a incertidume como único modo de xestionar o avance cara ao futuro.\nA peza que completa En ningún lugar é Arquivo de espazos, volúmenes e pedras de Pablo Martínez Muñiz (Santander, 1978). A obra componse de catro caixas de luz onde o artista integra constelacións de arquitecturas que fotografou ao longo da súa vida. A este arquivo aberto e evolutivo, o artista engádelle imaxes das Torres Hejduk e doutros espazos asociados a súa memoria para inscribilos nunha xenealoxía propia.